Zeilinga hoop om sy staal te wys by Leeus | Netwerk24
Deur Hendrik Cronjé 07 Maart 2021 00:24
Fred Zeilinga sweet saam met die Leeus in die hoop om 'n kontrak daar los te slaan.
Die 28-jarige losskakel is vir 'n proeftydperk in Johannesburg nadat hy die laaste tyd 'n nuwe heenkome gesoek het.
Hy is in 2018 van die Cheetahs na Japan, waar hy twee jaar vir die klubspan Canon Eagles gespeel het. Dié span is toe deur Allister Coetzee, oudafrigter van die Bokke, afgerig.
Sedert sy terugkeer na Suid-Afrika het Zeilinga se naam dikwels opgeduik in gesprekke oor franchises se inkopielyste.
In 'n stadium is selfs gesê hy kan dalk na die Cheetahs terugkeer in die plek van Tian Schoeman, wat deesdae vir die Engelse klubspan Bath speel.
Maar die Cheetahs het intussen vir Brandon Thomson gekontrakteer.
Zeilinga sal vir die Leeus waardevolle diepte op losskakel bied, veral as Elton Jantjies internasionale verpligtinge het of beseer is.
Terwyl Jantjies nog gerus word, het die Leeus onlangs selfs hul eerstekeuse-heelagter, Tiaan Swanepoel, op losskakel laat speel om hul diepte in dié posisie te verbeter.
Zeilinga kom na Johannesburg met 'n sleepwaentjie vol ervaring. Hy het al spanne soos die Haaie, Cheetahs en die Suid-Afrikaanse A-span verteenwoordig.